钦定古今图书集成/明伦汇编/氏族典/第203卷 > 高适
## 钦定古今图书集成/明伦汇编/氏族典/第203卷 > 高适

按《唐书高适传》，“适字达夫，沧州渤海人。少落魄，不治
生事，客梁宋间，宋州刺史张九皋奇之，举有道科中
第，调封丘尉，不得志去客河西。河西节度使哥舒翰
表为左骁卫兵曹参军，掌书记。禄山乱，召翰讨贼，即
拜适左拾遗，转监察御史，迁侍御史，擢谏议大夫。负
气敢言，权近侧目。除扬州大都督府长史，淮南节度”
使李辅国恶其才，数短毁之，下除太子少詹事。未几，
蜀乱，出为蜀、彭二州刺史。梓屯将段子璋反，适从崔
光远讨斩之。而光远兵不戢，遂大略。天子怒，罢光远，
以适代为西川节度使。广德元年，吐蕃取陇右，适率
兵出南鄙，欲牵制其力，既无功，遂亡松、维二州及云
山城。召还，为刑部侍郎、左散骑常侍，封渤海县侯。永
泰元年卒，赠礼部尚书，谥曰“忠。”